b'\n_START_ARTICLE_\nFederacija\n_START_PARAGRAPH_\nFederacija je dr\xc5\xbeavna ureditev, ki zdru\xc5\xbeuje dve ali ve\xc4\x8d enakopravnih in relativno samostojnih dr\xc5\xbeavnih enot - zvezne dr\xc5\xbeave. Njena pravna narava je sporna, ker ustavnopravna teorija \xc5\xa1teje dr\xc5\xbeavno suverenost za nedeljivo. Federacija je v tem smislu prehodna stopnja med konfederacijo, kjer imajo dr\xc5\xbeavno suverenost dr\xc5\xbeave \xc4\x8dlanice, in decentralizirano unitarno dr\xc5\xbeavo, kjer si dr\xc5\xbeavno suverenost lasti Zveza, federalne enote pa imajo ve\xc4\x8djo ali manj\xc5\xa1o stopnjo upravne, lahko pa tudi zakonodajne avtonomije. Danes se ve\xc4\x8dinoma federacijo \xc5\xa1teje za unitarno dr\xc5\xbeavo z izrazito stopnjo decentralizacije, vendar je vnaprej za razmejitev med obema skoraj nemogo\xc4\x8de spisati enotno formulo._NEWLINE_Zna\xc4\x8dilnost federacije je posebna oblika zakonodajnega organa, ki je praviloma sestavljen iz dveh enakopravnih domov, pri \xc4\x8demer spodnji zastopa interese celokupnega ljudstva federacije ter je oblikovan proporcionalno, zgornji pa interese federalnih enot in je oblikovan paritetno.'